ডেঙ্গুর সাধারণ লক্ষণগুলোর সাথে অন্য কোনো জটিলতা না থাকলে ঘরে বসেই ডেঙ্গুর চিকিৎসা করা সম্ভব। প্রথমবার আক্রান্ত হওয়া বেশিরভাগ রোগীর ক্ষেত্রে ডেঙ্গু মারাত্মক আকার ধারণ করে না। তাই ডেঙ্গু হলে অতিরিক্ত দুশ্চিন্তাগ্রস্ত না হয়ে চিকিৎসকের পরামর্শ মেনে ঘরে বসেই রোগীর চিকিৎসা করা যায়। নিয়ম মেনে প্যারাসিটামল সেবন করলে, বিশ্রাম নিলে এবং প্রচুর পরিমাণে তরল পানীয় পান করলে বেশিরভাগ রোগী সম্পূর্ণ সুস্থ হয়ে যায়। তবে রোগীর সার্বিক স্বাস্থ্যের ওপর সবসময় সতর্কতার সাথে নজর রাখা জরুরি। কেননা যেকোনো ধরনের মারাত্মক সমস্যার লক্ষণ প্রকাশ পাওয়া মাত্রই রোগীকে সঠিক চিকিৎসার জন্য দ্রুত হাসপাতালে ভর্তি করাতে হবে।